**Szentendre Város Önkormányzata Képviselő-testületének 46/2021. (XII. 17.) önkormányzati rendelete**

**a 2022. évi igazgatási szünet elrendeléséről, a 2022. évi munkaszüneti napok körüli ügyfélfogadási rendről és a Közszolgálati Tisztviselők Napjának munkaszüneti nappá nyilvánításáról**

Szentendre Város Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján, Magyarország Alaptörvénye 32. cikk (1) bekezdés a) pontjában foglalt jogkörében, a közszolgálati tisztviselőkről szóló 2011. évi CXCIX. törvény 93. § (2) bekezdésében és 232. § (3) bekezdésében kapott felhatalmazás alapján, a közszolgálati tisztviselők munka-és pihenőidejéről, az igazgatási szünetről, a közszolgálati tisztviselőket és a munkáltatót terhelő egyes kötelezettségekről, valamint a távmunkavégzésről szóló 30/2012. (III.7.) Korm. rendelet 13-15. §-aiban foglaltak és a 14/2020. (V.13.) ITM rendeletben foglaltak figyelembevételével az alábbi rendeletet alkotja:

**1. §**

A rendelet hatálya kiterjed a Szentendrei Közös Önkormányzati Hivatalban foglalkoztatott valamennyi köztisztviselőre, közszolgálati ügykezelőre és munkavállalóra.

**2. §**

(1) A Szentendrei Közös Önkormányzati Hivatalban a 2022. évi igazgatási szünet

*a)* nyári időszakban: 2022. augusztus 8-tól 2022. augusztus 19-ig,

*b)* téli időszakban: 2022. december 19-től 2022. december 30-ig

tart.

(2) Az igazgatási szünet időtartama alatt a feladatellátás folyamatosságának biztosítása érdekében a Hivatal ügyeletet tart, azonban az ügyfélfogadás szünetel.

**3. §**

A 2022. évi munkaszüneti napok körüli munkarend átcsoportosítás miatt az ügyfélfogadás a Hivatalban az alábbiak szerint alakul:

*a)* 2022. március 26. (szombat) ügyfélfogadás nincs, a Hivatal és a Városi Ügyfélszolgálat zárva tart

*b)* 2022. október 15. (szombat) ügyfélfogadás nincs, a Hivatal és a Városi Ügyfélszolgálat zárva tart.

**4. §**

A Közszolgálati Tisztviselők Napja, július 1-je munkaszüneti nap.

**5. §**

Ez a rendelet 2022. január 1-jén lép hatályba.

Szentendre, 2021. december 15.

**Fülöp Zsolt dr. Schramm Gábor**

polgármester jegyző

Záradék:

A rendelet 2021. december 17-én került kihirdetésre.

**dr. Schramm Gábor**

jegyző